b'\n_START_ARTICLE_\nPalatul Apelor din Timi\xc8\x99oara\n_START_SECTION_\nIstoric\n_START_PARAGRAPH_\nSituat la limita dintre cartierele Iosefin \xc8\x99i Elisabetin, palatul a fost construit pentru Societatea de hidroamelior\xc4\x83ri Timi\xc8\x99\xe2\x80\x93Bega, \xc3\xaenfiin\xc8\x9bat\xc4\x83 \xc3\xaen 1871 \xc3\xaen special pentru gestionarea Canalului Bega, important\xc4\x83 cale de transport \xc3\xaen epoc\xc4\x83._NEWLINE_Proiectat de arhitectul Lip\xc3\xb3t Baumhorn, lucr\xc4\x83rile au \xc3\xaenceput pe baza autoriza\xc8\x9biei de construc\xc8\x9bie din 13 august 1900, sub conducerea arh. Karl Hart, iar construc\xc8\x9bia a fost terminat\xc4\x83 la 29 august 1901. Ini\xc8\x9bial cl\xc4\x83direa a avut un sihgur etaj, dar \xc3\xaentre 1910\xe2\x80\x931911 constructorul Arthur Tunner (1876\xe2\x80\x931976) a supraetajat-o prin inserarea celui de al doilea etaj, p\xc4\x83str\xc3\xa2nd aspectul general._NEWLINE_\xc3\x8en 1948 palatul a fost na\xc8\x9bionalizat \xc8\x99i atribuit Regionalei CFR Timi\xc8\x99oara. Dup\xc4\x83 1989 Administra\xc8\x9bia Na\xc8\x9bional\xc4\x83 Apele Rom\xc3\xa2ne a cerut retrocedarea. Aceasta a durat p\xc3\xa2n\xc4\x83 \xc3\xaen 2007, deoarece Regionala CFR a acuzat Apele Rom\xc3\xa2ne c\xc4\x83 ar fi \xc3\xaentabulat proprietatea cu acte false. Odat\xc4\x83 retrocedat, palatul a putut fi reabilitat. Dup\xc4\x83 reabilitare, palatul este noul sediu al Administra\xc8\x9biei Bazinale de Ap\xc4\x83 Banat, prin mutarea de la vechiul sediu din bd. Mihai Viteazu, nr.\xc2\xa032.\n_START_SECTION_\nDescriere\n_START_PARAGRAPH_\nPalatul, o cl\xc4\x83dire cu dou\xc4\x83 etaje, are o travee central\xc4\x83 orientat\xc4\x83 spre est \xc8\x99i dou\xc4\x83 aripi de circa 30\xc2\xa0m, aripa de la sud fiind situat\xc4\x83 pe Bd. 16 decembrie 1989, iar cea de la nord pe Splaiul Tudor Vladimirescu. Traveea central\xc4\x83, unde se afl\xc4\x83 intrarea \xc3\xaen cl\xc4\x83dire, este supra\xc3\xaen\xc4\x83l\xc8\x9bat\xc4\x83 \xc8\x99i dominat\xc4\x83 de un turn-cupol\xc4\x83, care este o construc\xc8\x9bie din lemn, actual fiind acoperit\xc4\x83 cu tabl\xc4\x83 zincat\xc4\x83 care imit\xc4\x83 \xc8\x9bigla ini\xc8\x9bial\xc4\x83. Fa\xc8\x9bada dinspre est a traveei, cu o lungime de circa 17\xc2\xa0m, este ornamentat\xc4\x83 cu coloane duble din ordinul ionic, care pun \xc3\xaen valoare frontoanele. \xc3\x8entreaga cl\xc4\x83dire este foarte bogat ornamentat\xc4\x83, cu elemente neo-baroce \xc3\xaen stilul seccesion eclectic. Decorarea s-a f\xc4\x83cut \xc3\xaen special cu elemente din mediul acvatic \xc8\x99i figuri marine: pe\xc8\x99ti, c\xc4\x83lu\xc8\x9bi de mare, scoici, plante acvatice \xc8\x99i figuri antropomorfe feminine.\n_START_SECTION_\nReabilitarea din 2010\xe2\x80\x932018\n_START_PARAGRAPH_\nDup\xc4\x83 1911 la cl\xc4\x83dire practic nu s-au mai f\xc4\x83cut lucr\xc4\x83ri de \xc3\xaentre\xc8\x9binere, astfel c\xc4\x83 Apele Rom\xc3\xa2ne au avut \xc3\xaen vedere necesitatea reabilit\xc4\x83rii ei, demersurile \xc3\xaencep\xc3\xa2nd \xc3\xaenc\xc4\x83 din anii 2000, odat\xc4\x83 cu investi\xc8\x9bia \xe2\x80\x9eEcologizare canal Bega pe sector Timi\xc8\x99oara-frontier\xc4\x83 Serbia\xe2\x80\x9d. Cel ce s-a ocupat de \xc3\xaentregul proiect de reabilitare a fost ing. Doru Purdea, angajat al Apelor Rom\xc3\xa2ne, actual pensionar. \xc3\x8en 2009 s-a f\xc4\x83cut un studiu de fezabilitate, iar \xc3\xaentre 2010\xe2\x80\x932012 s-a lucrat la hidroizolatra funda\xc8\x9biei, care este din c\xc4\x83r\xc4\x83mid\xc4\x83._NEWLINE_\xc3\x8en 2012 s-au ob\xc8\x9binut bani de la buget \xc8\x99i p\xc3\xa2n\xc4\x83 \xc3\xaen 2013 au fost restaurate fa\xc8\x9badele traveei centrale \xc8\x99i aripii de sud. Restaur\xc4\x83rile, ca monument istoric, s-au f\xc4\x83cut sub supravegherea arh. Sorin Hen\xc8\x9b. \xc3\x8en continuare \xc3\xaens\xc4\x83, Curtea de Conturi Timi\xc8\x99 a afirmat c\xc4\x83 Administra\xc8\x9bia Bazinal\xc4\x83 de Ap\xc4\x83 Banat ar fi societate comercial\xc4\x83 \xc8\x99i c\xc4\x83 n-ar avea dreptul de a dispune de bani de la buget \xc8\x99i a blocat banii respectivi, inclusiv reabilitarea cl\xc4\x83dirii. Pentru deblocare a fost nevoie de o ac\xc8\x9biune \xc3\xaen justi\xc8\x9bie, ac\xc8\x9biune care a durat timp de 4 ani, p\xc3\xa2n\xc4\x83 \xc3\xaen 2017. La reluarea lucr\xc4\x83rilor a trebuit organizat\xc4\x83 o nou\xc4\x83 licita\xc8\x9bie, care \xc3\xaens\xc4\x83 a fost c\xc3\xa2\xc8\x99tigat\xc4\x83 tot de firma care a efectuat \xc8\x99i prima parte a reabilit\xc4\x83rii, ea fiind autorizat\xc4\x83 pentru lucr\xc4\x83ri asupra cl\xc4\x83dirilor declarate monumente istorice. Costurile totale ale reabilit\xc4\x83rii au fost de circa 2,7\xc2\xa0milioane de euro._NEWLINE_A fost ref\xc4\x83cut acoperi\xc8\x99ul, repar\xc3\xa2nd \xc3\xaenvelitoarea \xc8\x99i \xc3\xaenlocuind elementele de \xc8\x99arpant\xc4\x83 (en/fr) deteriorate. De asemenea, a fost schimbat\xc4\x83 tinichigeria: jgheaburile \xc8\x99i burlanele. La mansard\xc4\x83 s-au amenajat 24 de garsoniere (en), care vor fi folosite pentru cazarea delega\xc8\x9biilor._NEWLINE_\xc3\x8en interior a fost \xc3\xaenlocuit\xc4\x83 t\xc3\xa2mpl\xc4\x83ria degradat\xc4\x83: u\xc8\x99i \xc8\x99i ferestre, du\xc8\x99umele \xc8\x99i lambriuri. S-au ref\xc4\x83cut pardoselile de mozaic \xc8\x99i tencuielile degradate, precum \xc8\x99i elementele de rezisten\xc8\x9b\xc4\x83 cu probleme, de exemplu unele bol\xc8\x9bi. S-au ref\xc4\x83cut re\xc8\x9belele electrice \xc8\x99i de ap\xc4\x83\xe2\x80\x93canalizare, iar \xc3\xaen camere s-au montat instala\xc8\x9bii de \xc3\xaenc\xc4\x83lzire \xc8\x99i climatizare. Spre curte s-a construit o nou\xc4\x83 cas\xc4\x83 a sc\xc4\x83rii, dotat\xc4\x83 cu lift._NEWLINE_Ini\xc8\x9bial cl\xc4\x83direa a fost extrem de bogat ornamentat\xc4\x83, \xc3\xaens\xc4\x83 \xc3\xaen decursul restaur\xc4\x83rilor multe ornamente (fr) au fost modificate sau desfiin\xc8\x9bate. Totu\xc8\x99i, unele ornamente au reu\xc8\x99it s\xc4\x83 fie reproduse dup\xc4\x83 vechi fotografii sau dup\xc4\x83 detalii mai decoreaz\xc4\x83 unele cl\xc4\x83diri din Timi\xc8\x99oara proiectate de Lip\xc3\xb3t Baumhorn. Vitraliile geamurilor au fost recondi\xc8\x9bionate la Arad. Cl\xc4\x83direa beneficiaz\xc4\x83 de [[iluminat artistic|]] (fr) al fa\xc8\x9badelor. _NEWLINE_Inaugurarea palatului reabilitat a avut loc la 17 mai 2018, \xc3\xaen prezen\xc8\x9ba mitropolitului Banatului, IPS Ioan Selejan \xc8\x99i a ministrului Apelor \xc8\x99i P\xc4\x83durilor, Ioan Dene\xc8\x99.'